b'\n_START_ARTICLE_\nJo\xc5\xbee Kranjc\n_START_SECTION_\n\xc5\xbdivljenje\n_START_PARAGRAPH_\nRodil se je kot tretji izmed \xc5\xa1estih otrok. Nanj sta mo\xc4\x8dno vplivala o\xc4\x8detova stroga vzgoja in predvsem materin svobodomiselni pogled na \xc5\xbeivljenje. Osnovno \xc5\xa1olo je zaklju\xc4\x8dil v rojstnem kraju, gimnazijo pa je obiskoval v Ljubljani. \xc5\xa0olal se je tudi v Zagrebu na Visoki \xc5\xa1oli za trgovino in promet. Skupaj s prijateljem Tinetom Debeljakom sta izdajala literarni list Klasje. Kranjc je pou\xc4\x8deval na trgovski \xc5\xa1oli v Zagrebu, na gimnaziji v Beli Krajini in na Srednji ekonomski \xc5\xa1oli v Ljubljani. Med vojno je bil nekaj \xc4\x8dasa v zaporu, nato je od\xc5\xa1el v partizane.\n_START_SECTION_\nDelo\n_START_PARAGRAPH_\nVe\xc4\x8dji del njegovega literarnega opusa je nastal med vojnama. V novelah realisti\xc4\x8dno opisuje vsakdanje \xc5\xbeivljenje mladih ljudi, njihov boj za obstanek in iskanje sre\xc4\x8di. Kranj\xc4\x8deva dela so naperjena proti izkori\xc5\xa1\xc4\x8devalcem in razodevajo ljubezen do trpe\xc4\x8dih in zapostavljenih. Mo\xc4\x8dan vpliv Maksime Gorkega, Knuta Hamsuna in Ivana Cankarja. Kritiki ga ocenjujejo kot skrbnega stilista. Za mladino je napisal dve pravljici, \xc5\xa1est otro\xc5\xa1kih iger in lutkarske igre._NEWLINE_Najraje se je ukvarjal z dramatiko. Sodeloval je s \xc5\xa0entjakobskim gledali\xc5\xa1\xc4\x8dem. Njegovo najbolj\xc5\xa1e delo je drama Direktor \xc4\x8campa, v katerem je kriti\xc4\x8dno prikazal predvojni vzgojni sistem in politi\xc4\x8dno nasilje v \xc5\xa1olah._NEWLINE_V letih 1933 do 1936 je z igralcem Milanom Skrbin\xc5\xa1kom vodil zalo\xc5\xbebo Drama in izdajal istoimensko revijo, v kateri so izhajale tudi njegove drame in poro\xc4\x8dila o gledali\xc5\xa1\xc4\x8du. Kranj\xc4\x8deve igre so pogosto uprizarjali na amaterskih odrih.'